**Vas Megyei PRIMA 2016.**

**JAVASLAT**

Kategória: SPORT

Név: **BEBES ISTVÁN**

Munkahelye, oktatási intézménye: Körmend Város Önkormányzata

Státusza, beosztása: Körmend Város Polgármestere

Eddigi iskolai végzettsége: egyetemi

*A javaslat indoklása, a javasolt személy szakmai tevékenységének, érdemeinek bemutatása:*

Bebes István 1956-ban született Kapuváron. Egyetemi tanulmányait követően költözött Körmendre, ahol neve mára egybeforrt a körmendi sportélettel. Fiatalon lett élvonalbeli kosárlabdázó, tagja volt az első vidéki csapatként bajnokságot nyert Körmendnek 1987-ben. Aktív pályafutását követően sem távolodott el a kosárlabdától. 1996-ban a BC Marc Körmend ügyvezető igazgatójaként vállalt jelentős szerepet a csapat második bajnoki címében. 1997-től a Magyar Kosárlabda Szövetség szakmai bizottságának is tagja volt.

1998-tól három cikluson keresztül országgyűlési képviselőként, 2002. óta pedig Körmend város polgármestereként tevékenykedik. Mind honatyaként, mind pedig városvezetőként szívén viselte a magyar és a körmendi sportélet alakulását. A város sportsikereiben betöltött szerepe a mai napig megkérdőjelezhetetlen. Kapcsolatainak, kitartó és fáradhatatlan munkájának is köszönhetően a körmendi kosárlabda klub mára egy stabil gazdasági alapokon nyugvó, sikeres klubbá vált. Az egyesület gazdasági konszolidációjában betöltött szerepét minden piros-fekete szurkoló elismeri.

Polgármestersége alatt jelentősen fejlődött a város sporthoz kapcsolódó infrastruktúrája. A kosárlabdacsarnok 2014-es felújítása mellett ugyanis folyamatosan javulnak az infrastrukturális feltételek a településen működő három labdarúgó klub mindegyikénél is. Jelenleg is több olyan fejlesztés van tervezési, vagy éppen megvalósítási fázisban, amelyek tovább bővítik a városban élők sportolási lehetőségeit.

Városvezetőként mindig is fontosnak érezte, hogy támogassa azokat az egyesületeket és civil szervezeteket, amelyek munkájukkal színesítik a város sportéletét. Az önkormányzat minden évben komoly pénzbeli támogatást nyújt ezen szervezetek működéséhez, versenyeztetéséhez, valamint a programjaik megvalósításához. Bebes István azonban nem kizárólag, mint városvezető támogatja a verseny- és tömegsportot. Teszi mindezt a sport iránti szeretete és tisztelete miatt, valamint azért, mert hisz annak közösségformáló erejében.

A város társadalmi- és sportéletét több olyan tradicionális tömegsport rendezvény is színesíti, amelyek nem valósulhatnának meg a városvezető és az önkormányzat támogatása nélkül. Elég csak, ha a több évtizedes múltra visszatekintő strandfoci bajnokságra, vagy éppen a streetball fesztiválra gondolunk.

Bebes István polgármester sportért végzett tevékenysége példaértékű, és utat mutat minden városvezetőnek. Nélküle nem csak egy kiváló sportemberrel lenne kevesebb a város, hanem egy olyan vezetővel is, akinek nem csak a kötelező szavak szintjén fontos ágazat a sport, hanem valóban tesz is annak fejlesztésért. A sport területén közösen elért sikerek pedig nem csak Körmend város, hanem Vas Megye jó hírnevét is öregbítik.